11 Ge motho a se na boikokobetšo e bile a nyaka maemo, go thata gore a dule a botegela Modimo. Ke therešo gore re rata Jehofa, e bile ga re nyake go ba le boithati le dipelo tše mpe go swana le Abenere le Abesalomo. Eupša re swanetše go itlhokomela gore ga re thome go kganyoga go ba le tšhelete e ntši goba mošomo wo o dirago gore re ikwe re le ba bohlokwa go feta batho ba bangwe. Seo se tla senya tswalano ya rena le Jehofa. Ka nako e itšego, mongwaledi wa Jeremia e lego Baruke, o ile a nyaka selo seo a bego a se na sona, gomme a se sa thabela go hlankela Modimo. Ke moka Jehofa o ile a re go Baruke: “Tseba gore seo ke se agilego, ke a se phušola gomme seo ke se bjetšego, ke a se tumola nageng ka moka. Eupša ge e le wena, o duletše go itsomela dilo tše dikgolo. O se ke wa di tsoma.” (Jeremia 45:4, 5) Baruke o ile a kwa Jehofa. Le rena re swanetše go mo kwa, ka gobane kgauswinyane o tlo fediša lefase le le kgopo.